Passadas sas dies mias

Passadas sas dies mias
de mi poder allegrare,
bazi in bon’hora allegrias,
gustos lassademi istare.

Gustos, bazi et divertide
sos ch’istimant sos cuntentos,
cant’est de me jà idides
chi mi nutrint sos turmentos,
chircade divertimentos
a chie bos podent gosare.

Gustos bazi a sos dicciosos
cun ispassos cada die,
non chirchedas pius a mie
ca so de sos luttuosos,
solus cuddos piedosos
benzant pro m’accumpagnare.

Gustos bazi de una orta,
non chirchedas pius a mie
pro chi hoe est unu die
chi s’anima est mesu morta,
si respirat calchi orta
no est si non suspirare.

Gustos, non so a istadu
de bos poder ammittire,
su tempus meu est passadu
de mi poder divertire,
como continu suffrire
mi cumbenit et penare.

Bazi in bon’hora cuntentos,
disaogos et recreos,
sos ispassios chi chirco eo
sunt solu sos sentimentos,
andade divertimentos
a chie bos cheret gosare.

Sas penas solu a porfia
benzant a mi visitare
et penas pro m’allegrare
sempre tenza in cumpagnia
jà chi como s’allegria
m’hat cherfidu abbandonare.

Finis, sos gustos, adiu,
cuntentos, ite faghides?
Da unu ch’est male biu,
proite non bos dispidides?
Est deliriu si cherides
cun d’un’afflittu habbitare!

Bazi in bon’hora allegrias,
gustos lassademi istare.